Page:Ludus Coventriae (1841).djvu/261

 Plenté of reprevys I xal provide to his confusyon, Thus xal I false the wordys that his pepyl doth testefy; His discipulis xal forsake hym, and here mayster denye, Innoumberabyl xal hese woundys be of woful grevauns. A tretowre xal countyrfe his deth to fortyfye; The rebukys that he gyf me xal turne to his displesauns.

Some of hese dyscypulys xal be chef of this ordenawns, That xal fortefye this terme that in trost is treson; Thus xal I venge be sotylté al my malycious grevauns; ffor nothyng may excede my prudens and dyscrecion.

Gyff me ȝour love, grawnt me myn affeccion, And I wyl unclose the tresor of lovys alyawns, And gyff ȝow ȝoure desyrys afftere ȝoure intencion; No poverté xal aproche ȝow, fro plentevous abundauns.

Byholde the dyvercyté of my dysgysyd varyauns, Eche thyng sett of dewe nateralle dysposycion, And eche parte acordynge to his resemblauns, ffro the sool of the ffoot to the hyest asencion.

Off ffyne cordewan a goodly peyre of long pekyd schon; Hosyn enclosyd of the most costyous cloth of crenseyn; Thus a bey to a jentylman to make comperycion, With two doseyn poyntys of cheverelle, the aglottes of sylver feyn.

A shert of feyn Holond, but care not for the payment; A stomachere of clere reynes the best may be bowth; Thow poverté be chef, lete pride ther be present, And alle tho that repreff pride, thou sette hem at nowth.

Cadace wolle or flokkys, where it may be sowth, To stuffe withal thi dobbelet, and make the of proporcyon;